Mersis
Mersis (angl. River Mersey) – upė Jungtinėje Karalystėje, Anglijos šiaurės vakaruose. Prasideda ties Stokportu, susiliejus Etrou, Goito ir Teimo upėms, ištekančioms Peninų kalnuose. Teka į vakarus, įteka į Airijos jūrą ir sudaro ilgą Mersio estuariją, Viralo pusiasaliu atskirtą nuo Di estuarijos. Upė laivuojama, kanalu sujungta su Trentu. Lygiagrečiai Mersio upei yra iškastas Mančesterio kanalas. Mersio slėnis labai urbanizuotas, čia įsikūrusios Didžiojo Mančesterio, Mersisaido aglomeracijos.